Toeris sterf op TafelbergDie liggaam van ’n toeris is Woensdag van Tafelberg verwyder. (Foto: WSAR) Die liggaam van ’n buitelandse toeris is Woensdag deur lede van Wildernis-soek-en-redding (WSAR) van Tafelberg in die Wes-Kaap verwyder. Dit lyk asof die 58-jarige toeris moontlik geval het toe hy gaan stap het. Sy naam en besonderhede is nie bekend gemaak nie. WSAR het Donderdag gesê dat ŉ span van 20 reddingswerkers met ŉ kabelkar tot bo-op die berg vervoer is, waar hulle tot by die Ledges-staproete aan die oostelike kant van die berg gestap het. Die liggaam van ’n toeris is Woensdag van Tafelberg verwyder. (Foto: WSAR) “Op die toneel het WSAR-lede met toue van die berg afgesak tot by die stapper wat geval het en sy liggaam op ŉ draagbaar gelaai. Die liggaam is daarna versigtig tot op die krans gelig. “ŉ Reddingshelikopter van die Wes-Kaapse departement van gesondheid was getaak om bystand te bied en het die draagbaar in hul helikopter gelaai. Die liggaam is tot by ŉ nabygeleë landingsone geneem, waar dit aan die polisie oorhandig is.” David Nel, woordvoerder van WSAR, het alle lede bedank wat by die operasie betrokke was en sy medelye met die oorledene se familie en vriende betuig. Maroela Media het ŉ navraag aan die polisie gestuur en wag tans op terugvoer.